Κανονισμός (ΕΚ) αριθ. 1535/2000 της Επιτροπής

της 13ης Ιουλίου 2000

για τροποποίηση του κανονισμού (ΕΚ) αριθ. 1498/1999 για τις λεπτομέρειες εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τις ανακοινώσεις μεταξύ των κρατών μελών και της Επιτροπής στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1255/99 του Συμβουλίου, της 17ης Μαΐου 1999, περί κοινής οργάνωσης αγορών στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1040/2000(2), και ιδίως το άρθρο 40,

Εκτιμώντας τα ακόλουθα:

(1) Το άρθρο 9 παράγραφος 1 στοιχείο β) του κανονισμού (ΕΚ) αριθ. 1498/1999 της Επιτροπής, της 8ης Ιουλίου 1999, για τις λεπτομέρειες εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τις ανακοινώσεις μεταξύ των κρατών μελών και της Επιτροπής στον τομέα του γάλακτος και των γαλακτοκομικών προϊόντων(3) προβλέπει, ειδικότερα, τη διαβίβαση στοιχείων σχετικά με τις αιτήσεις για την έκδοση πιστοποιητικών εξαγωγής, οι οποίες υποβάλλονται στο πλαίσιο ανοικτών διαγωνισμών στις τρίτες χώρες. Ο κανονισμός προβλέπει, μεταξύ άλλων, την κοινοποίηση της ποσότητας των προϊόντων την οποία αφορά η προκήρυξη του διαγωνισμού. Η ποσότητα αυτή είναι δυνατόν να έχει αναθεωρηθεί από τον οργανισμό που προκήρυξε τον διαγωνισμό. Συνεπώς, για να είναι τα στοιχεία πλήρη και να διασφαλιστεί η ορθή διαχείριση των πιστοποιητικών, θα πρέπει να προβλεφθεί η υποχρεωτική κοινοποίηση της αναθεωρημένης αυτής ποσότητας στην Επιτροπή, μόλις το κράτος μέλος έχει στη διάθεσή του τα απαιτούμενα στοιχεία. Θα πρέπει επίσης να αποσαφηνιστούν ορισμένες διατάξεις όσον αφορά τις κοινοποιήσεις που αφορούν τους διαγωνισμούς.

(2) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 9 παράγραφος 1 του κανονισμού (ΕΚ) αριθ. 1498/1999 τροποποιείται ως εξής:

1. Τα σημεία β) και γ) αντικαθίστανται από το ακόλουθο κείμενο:

"β) τις ποσότητες, κατανεμημένες ανά αίτηση και κωδικό της ονοματολογίας των γαλακτοκομικών προϊόντων για τις επιστροφές στην εξαγωγή και ανά κωδικό προορισμού, για τις οποίες ζητήθηκαν την ίδια ημέρα προσωρινά πιστοποιητικά που αναφέρονται στο άρθρο 8 του κανονισμού (ΕΚ) αριθ. 174/1999, αναφέροντας την προθεσμία συμμετοχής στο διαγωνισμό, καθώς και την ποσότητα προϊόντων για την οποία προκηρύσσεται ο διαγωνισμός ή, σε περίπτωση ανοικτού διαγωνισμού από ένοπλες δυνάμεις κατά την έννοια του άρθρου 36, παράγραφος 1, στοιχείο γ) του κανονισμού (ΕΚ) αριθ. 800/1999 της Επιτροπής (1), που δεν προσδιορίζει την ποσότητα αυτή, την ποσότητα κατά προσέγγιση κατανεμημένη όπως αναφέρεται κατωτέρω (μηχανογραφικός κωδικός της κοινοποίηση IDES : 2)

γ) τις ποσότητες, κατανεμημένες ανά αίτηση και κωδικό της ονοματολογίας των γαλακτομικών προϊόντων για τις επιστροφές στην εξαγωγή και ανά κωδικό προορισμού, για τις οποίες εκδόθηκαν ή ακυρώθηκαν οριστικά την ίδια ημέρα, προσωρινά πιστοποιητικά που αναφέρονται στο άρθρο 8 του κανονισμού (ΕΚ) αριθ. 174/1999 και αναφέρουν τον οργανισμό ο οποίος προκηρύσσει τον διαγωνισμό καθώς και την ημερομηνία και την ποσότητα του προσωρινού πιστοποιητικού"

2. Προστίθεται το ακόλουθο στοιχείο δ):

"δ) εφόσον απαιτείται, την αναθεωρημένη ποσότητα προϊόντων την οποία αφορά η προκήρυξη διαγωνισμού, η οποία αναφέρεται στο στοιχείο β) ανωτέρω."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Ιουλίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 118 της 19.5.2000, σ. 1.

(3) ΕΕ L 174 της 9.7.1999, σ. 3.